SKRIFTLIG FORESPØRGSEL E-2136/99

af Bart Staes (Verts/ALE) til Kommissionen

(24. november 1999)

Om: Oversættelse af de harmoniserede normer, som er resultatet af direktivet om elevatorer, til de elleve officielle EU-sprog

Fra 1. juli 1999 skal det europæiske direktiv 95/16/EF(1) af 29. juni 1995 finde anvendelse på alle nye elevatorer. Fra 1. juli 1997 til og med 30. juni 1999 var dette direktiv vejledende. Direktivet blev omsat til belgisk lovgivning kongelig resolution af 10. august 1998 vedrørende elevatorer (Belgiske Statstidende af 11. september 1998). Denne kongelige resolution gælder således for alle nye elevatorer i Belgien.

Oversættelsen af de harmoniserede normer, som er resultatet af det europæiske direktiv til de elleve forskellige sprog i Den Europæiske Union, lader imidlertid at ønske tilbage. Hidtil foreligger normerne kun på de tre af de officielle EU-sprog, nemlig tysk, engelsk og fransk. Denne situation medfører forskelsbehandling mellem elevatorbyggerne i de 15 EU-medlemsstater. Kun dem, der råder over en tysk, engelsk eller fransk version af de harmoniserede normer, kan problemløst installere nye elevatorer. Elevatorbyggere med andre sprog (dansk, finsk, græsk, italiensk, nederlandsk, portugisisk, spansk og svensk) er ladt ude i kulden, fordi de ikke råder over den korrekte oversættelse af de harmoniserende normer.

1. Mener Kommissionen ikke, at lighedsprincippet bringes i fare ved ikke at oversætte de harmoniserede normer for elevatorer til dansk, finsk, græsk, italiensk, nederlandsk, portugisisk, spansk og svensk? I bekræftende fald, hvilket skridt vil Kommissionen tage for at de tekniske normer, som er resultatet af direktivet, ufortøvet bliver oversat til de elleve officielle sprog i Den Europæiske Union? I benægtende fald, hvilke europæiske retsprincipper påberåber Kommissionen sig for at begrunde en begrænset oversættelse (f.eks. tysk, engelsk og fransk) af de harmoniserede normer i direktivet om elevatorer?

2. Kan man tale om en korrekt gennemførelse af elevatordirektivet, sålænge de harmoniserede normer ikke oversættes til de elleve officielle EU-sprog? I bekræftende fald, hvilke argumenter anfører Kommissionen for at underbygge denne holdning? I benægtende fald, er anvendelsen af elevatordirektivet ikke umuligt, sålænge der ikke forelægger en oversættelse for elevatorbyggere med andre sprog (dansk, finsk, græsk, italiensk, nederlandsk, portugisisk, spansk og svensk?

(1) EFT L 213 af 7.9.1995, s. 1.

Svar afgivet på Kommissionens vegne af Erkki Liikanen

(19. januar 2000)

1. De europæiske standardiseringsorganisationer udarbejder de europæiske standarder på deres officielle sprog. I forbindelse med Den Europæiske Standardiseringsorganisation (CEN) og Den Europæiske Komité for Elektroteknisk Standardisering (CENELEC) er de officielle sprog engelsk, fransk og tysk. Det Europæiske Institut for Telekommunikationsstandarder (ETSI) vedtager sine europæiske standarder på engelsk. Disse standarder omsættes til nationale standarder af de nationale standardiseringsorganisationer. Forretningsordenen for de europæiske standardiseringsorganisationer giver mulighed for men kræver ikke, at europæiske standarder oversættes. Spørgsmålet om oversættelse vedrører udelukkende de nationale standardiseringsorganisationer og de nationale myndigheder. I nogle medlemsstater er oversættelse blevet gjort obligatorisk.

Som følge af den specifikke rolle de harmoniserede standarder spiller, finder Kommissionen, at alle parter burde have adgang til sådanne standarder. Afhængig af sektorens og standardens specifikke karakter samt det behov, der er konstateret på markedet kan dette indebære, at der er behov for at stille disse standarder til rådighed på de pågældende landes eget sprog. Kommissionen yder finansiel støtte til nationale standardiseringsorganisationer, som oversætter harmoniserede standarder til de nationale sprog.

2. Ligesom med alle andre direktiver efter den nye metode er anvendelsen af standarder frivillig inden for rammerne af Parlamentets og Rådets direktiv 95/16/EF af 29. juni 1995 om indbyrdes tilnærmelse af medlemsstaternes lovgivning om elevatorer. Direktiver efter den nye metode kan gennemføres uden standarder eller inden disse foreligger. Fabrikanterne skal opfylde de væsentlige krav i direktiverne men ikke de harmoniserede standarder. Standarderne er et gavnligt værktøj til at fremme gennemførelsen, hvilket forklarer hvorfor de harmoniserede standarder i de fleste tilfælde rent faktisk oversættes.